**Rámcová dohoda na poskytovanie služieb č. <vyplní VO>**

uzatvorená podľa § 269 ods. 2 zákona č. 513/1991 Zb. Obchodný zákonník

v znení neskorších predpisov(ďalej len „Obchodný zákonník“)

(ďalej len „dohoda“)

zmluvné strany

1. **Objednávateľ:**

Názov: **Národná banka Slovenska**

Sídlo: Imricha Karvaša 1, 813 25 Bratislava

Zastúpený: <vyplní VO>

IČO: 30844789

DIČ: 2020815654

IČO DPH: SK2020815654

Bankové spojenie: Národná banka Slovenska

Číslo účtu v tvare IBAN: SK07 0720 0000 0000 0000 1919

 SK06 0720 0000 0000 0000 2129 <platí pre zahraničného poskytovateľa>

Zriadená zákonom NR SR č. 566/1992 Zb. o Národnej banke Slovenska v znení neskorších predpisov.

(ďalej aj „objednávateľ“ v príslušnom gramatickom tvare)

a

1. **Poskytovateľ:**

Obchodné meno: <vyplní uchádzač>

Sídlo: <vyplní uchádzač>

Zapísaný: <vyplní uchádzač>

Zastúpený: <vyplní uchádzač>

Oprávnený rokovať vo veciach zmluvy:

 <vyplní uchádzač>

Oprávnený rokovať vo veciach technických:

 <vyplní uchádzač>

IČO: <vyplní uchádzač>

IČ DPH: <vyplní uchádzač>

DIČ: <vyplní uchádzač>

Bankové spojenie: <vyplní uchádzač>

Číslo účtu v tvare IBAN: <vyplní uchádzač>

(ďalej aj „poskytovateľ“ v príslušnom gramatickom tvare)

 (objednávateľ a poskytovateľ ďalej spolu označovaní ako „zmluvné strany“)

**Preambula**

Túto dohodu uzatvárajú objednávateľ a poskytovateľ ako výsledok realizácie verejného obstarávania podľa § 112 zákona č.343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov za účelom zabezpečenia realizácie zákazky „Poskytnutie konzultačných služieb a služieb podpory pre Microsoft produkty“.

Na základe vyhodnotenia ponúk bola ponuka poskytovateľa vyhodnotená ako ponuka úspešného uchádzača. Vzhľadom na túto skutočnosť a predloženú ponuku objednávateľovi sa Zmluvné strany na základe slobodnej vôle a v súlade s platnými právnymi predpismi rozhodli uzatvoriť túto dohodu.

Touto dohodu sa stanovuje právny režim poskytovania služieb uvedených v predmete tejto dohody.

Predmet DOHODY

1. Poskytovateľ sa touto dohodou zaväzuje poskytnúť objednávateľovi konzultačné služby a služby podpory (ďalej spolu ako „služby“), a to spôsobom a za podmienok ďalej uvedených v tejto dohode.
2. Bližšia špecifikácia služieb sa nachádza v prílohe č. 1 tejto dohody, ktorá je neoddeliteľnou súčasťou tejto dohody.
3. Objednávateľ sa zaväzuje zaplatiť poskytovateľovi cenu za riadne a včas poskytnuté služby stanovenú v súlade s touto dohodou a jednotlivými objednávkami.
4. Plnenie predmetu dohody bude realizované na základe konkrétnych objednávok objednávateľa adresovaných poskytovateľovi v predpokladanom množstve <vyplní uchádzač> osobohodín podľa článku III. tejto zmluvy (ďalej len „objednávka“).
5. Objednávateľ je oprávnený objednať ľubovoľný počet hodín služieb až do vyčerpania finančného limitu uvedeného v čl. VII. ods. 2 tejto dohody. Objednávateľ si vyhradzuje právo nevyčerpať celý finančný limit uvedený v čl. VII. ods. 2 tejto dohody a vyhradzuje si právo objednať poskytovanie služieb v rozsahu svojich reálnych potrieb do výšky maximálnej ceny uvedenej v čl. VII. ods. 2 tejto dohody.

SPôsOB PLNENIA dohody

1. Objednávanie služieb bude prebiehať podľa nasledovných pravidiel:
2. Objednávateľ vypracuje požiadavku s popisom prác a požadovanými výstupmi (ďalej len „požiadavka“);
3. Poskytovateľ odhadne náročnosť a vypracuje ponuku s počtom hodín potrebných na realizáciu požiadavky objednávateľa do 3 dní odo dňa doručenia požiadavky poskytovateľovi;
4. Objednávateľ zhodnotí ponuku a rozhodne či ponuku prijme alebo odmietne;
5. V prípade prijatia ponuky objednávateľ vystaví objednávku podľa ponuky a doručí ju poskytovateľovi.
6. Požiadavky a objednávky bude objednávateľ zasielať poskytovateľovi e-mailom kontaktnej osobe podľa článku IV. bodu 1 tejto dohody. Poskytovateľ je povinný najneskôr nasledujúci pracovný deň po dni doručenia objednávky od objednávateľa potvrdiť príjem a akceptáciu objednávky, a to rovnakou formou akou bola objednávka doručená poskytovateľovi (e-mailom). Potvrdením objednávky zo strany poskytovateľa sa považuje objednávka za záväznú, s tým, že poskytovateľ je povinný poskytnúť objednávateľovi predmet tejto dohody podľa príslušnej objednávky na dohodnutom mieste poskytnutia v dobe poskytnutia určenej v objednávke alebo v tejto dohode a objednávateľ takto objednaný predmet objednávky prevezme a zaväzuje sa zaň zaplatiť dohodnutú cenu.
7. Poskytovateľ sa zaväzuje poskytovať služby objednávateľovi v pracovných dňoch v čase od 8.00 h do 17.00 h.

Povinnosti zmluvných strán

1. Objednávateľ je povinný najneskôr do 7 pracovných dní od nadobudnutia účinnosti tejto zmluvy písomne stanoviť oprávnenú osobu (resp. osoby) na účely konania pri vzájomnom styku zmluvných strán vo veciach podľa tejto dohody. Zmena oprávnenej osoby musí byť zaslaná druhej zmluvnej strane formou doporučeného listu podpísaného oprávnenou resp. splnomocnenou osobou, najneskôr 7 pracovných dní pred vykonaním zmeny.
2. Poskytovateľ je povinný najneskôr do 7 pracovných dní od nadobudnutia účinnosti tejto dohody písomne stanoviť oprávnenú osobu (resp. osoby) pre účely konania vo vzájomnom styku zmluvných strán vo veciach podľa tejto dohody. Zmena oprávnenej osoby musí byť zaslaná druhej zmluvnej strane formou doporučeného listu podpísaného štatutárnym orgánom poskytovateľa najneskôr 7 pracovných dní pred vykonaním zmeny.
3. Poskytovateľ je povinný najneskôr do 7 pracovných dní od nadobudnutia účinnosti tejto dohody písomne informovať objednávateľa o platných telefónnych číslach, internetových adresách a adresách elektronickej pošty, na ktorých môže objednávateľ požadovať poskytnutie služieb v zmysle tejto dohody. Zmeny uvedených informácií musia byť zaslané druhej zmluvnej strane formou doporučeného listu podpísaného štatutárnym orgánom poskytovateľa najneskôr 7 pracovných dní pred vykonaním zmien.
4. Poskytovateľ je povinný zabezpečiť, aby osoby určené na plnenie tejto dohody v objektoch objednávateľa dodržiavali všetky všeobecne záväzné predpisy súvisiace s bezpečnosťou práce a požiarnou bezpečnosťou, predpisy o vstupe do objektov objednávateľa, a aby sa riadili organizačnými pokynmi oprávnených osôb objednávateľa. Zoznam osôb poskytovateľa určených na plnenie tejto dohody sa nachádza v prílohe č. 2 tejto dohody.
5. Poskytovateľ sa zaväzuje v prípade zmeny osoby určenej na plnenie dohody uvedenej v  prílohe č. 2 tejto dohody minimálne tri pracovné dni vopred predložiť objednávateľovi na odsúhlasenie písomný návrh na zmenu osoby spolu s dokladmi preukazujúcimi kvalifikáciu navrhovanej osoby. V prípade zmeny osoby poskytovateľa uvedenej v prílohe č. 2 tejto dohody, je poskytovateľ povinný zabezpečiť rovnakú alebo vyššiu kvalifikáciu navrhovanej osoby pre plnenie jednotlivých oblastí predmetu tejto dohody. Nedodržanie jednotlivých povinností uvedených v tomto odseku sa považuje za podstatné porušenie tejto dohody.
6. Objednávateľ sa zaväzuje, že poverené osoby poskytovateľa budú pre účinné plnenie tejto dohody v objekte objednávateľa vybavení oprávnením pre vstup alebo objednávateľ zabezpečí sprevádzanie osôb poskytovateľa.
7. Poskytovateľ je povinný predložiť všetky dokumenty vytvorené na základe tejto dohody na pripomienkovanie objednávateľovi a pripomienky objednávateľa zapracovať do finálnej verzie príslušného dokumentu, vo formáte vopred vyžiadanom objednávateľom.
8. Zmluvné strany sa dohodli, že na každé autorské dielo, vytvorené v rámci plnenia tejto dohody poskytovateľom, udeľuje poskytovateľ bezodplatne objednávateľovi ku dňu podpisu akceptačného protokolu o realizácii objednaných služieb výhradnú vecne, územne a časovo (po dobu právnej ochrany majetkových práv trvajúcu) neobmedzenú bezodplatnú licenciu na jeho použitie ako celku alebo jeho jednotlivých častí nevyhnutnú na dosiahnutie účelu zmluvy v neobmedzenom rozsahu v zmysle zákona č. 185/2015 Z. z. Autorský zákon v znení neskorších predpisov (ďalej len „autorský zákon), ktorá, pre zamedzenie pochybností, zahŕňa právo jeho kopírovania, prekladania, prispôsobovania, modifikovania, upravovania, distribuovania, publikovania a začleňovania do iných diel, a to ako objednávateľom osobne, tak aj osobami ním poverenými s tým, že pokiaľ je to potrebné, taká licencia zahŕňa aj výslovný súhlas na udelenie sublicencie na používanie diela pre akékoľvek tretie osoby, či na prevedenie takej licencie na tretie osoby. Poskytovateľ bude pred podpisom akceptačného protokolu o realizácii objednaných služieb povinný dodať objednávateľovi na základe jeho žiadosti najaktuálnejšiu verziu komentovaných zdrojových kódov a dátového modelu autorského diela, na ktoré sa vzťahuje licencia podľa predchádzajúcej vety, s tým, že objednávateľ bude oprávnený tieto bez akéhokoľvek časového a vecného obmedzenia použiť (vrátane možnosti ich dekompilácie a akýchkoľvek iných spôsobov úpravy). Výhradnosť licencie zahŕňa aj skutočnosť, že na použitie autorského diela podľa tejto dohody (jeho časti) v rozsahu uvedenej licencie nemôže byť autorom a ani poskytovateľom akoukoľvek formou udelená licencia (súhlas na použitie autorského diela) tretej osobe odlišnej od objednávateľa, a tiež, že autor a aj poskytovateľ sa zdrží používania autorského diela (jeho dotknutej časti) v rozsahu uvedenej licencie.
9. Poskytovateľ súčasne vyhlasuje, že disponuje súhlasom autora na použitie diela podľa § 19 a nasl. autorského zákona v rozsahu potrebnom na udelenie licencie podľa tejto dohody. V prípade, že sa toto vyhlásenie ukáže v budúcnosti nepravdivým, objednávateľ má právo na náhradu škody, ktorá by mu takýmto nepravdivým vyhlásením vznikla.
10. V prípade, že akákoľvek tretia osoba, vrátane zamestnancov poskytovateľa a/alebo subdodávateľov, bude mať akýkoľvek nárok proti objednávateľovi z titulu porušenia jej autorských práv a/alebo práv priemyselného a/alebo iného duševného vlastníctva alebo akékoľvek iné nároky v akejkoľvek súvislosti s plnením poskytnutým poskytovateľom podľa tejto dohody, poskytovateľ sa zaväzuje:
11. bezodkladne obstarať na svoje vlastné náklady a výdavky od takejto tretej osoby súhlas na používanie jednotlivých plnení dodaných, poskytnutých, vykonaných a/alebo vytvorených poskytovateľom, subdodávateľom alebo tretími osobami pre objednávateľa tak, aby už ďalej neporušovali autorské práva a/alebo práva priemyselného a/alebo iného duševného vlastníctva tretej osoby, alebo nahradiť jednotlivé plnenie(a) dodané, poskytnuté, vykonané a/alebo vytvorené poskytovateľom, subdodávateľom alebo tretími osobami pre objednávateľa rovnakými alebo aspoň takými plneniami, ktoré majú aspoň podstatne podobné kvalitatívne, operačné a technické parametre a funkčnosti, alebo, ak ide o plnenie poskytnuté na základe licencie tretej osoby, taký nárok vyriešiť v súlade s tým, čo pre taký prípad stanovujú jej licenčné podmienky uvedené v tejto dohody, a ak ich niet, tak v súlade s týmito podmienkami; a
12. poskytnúť objednávateľovi akúkoľvek a všetku účinnú pomoc a uhradiť akékoľvek a všetky náklady a výdavky, ktoré vznikli/vzniknú objednávateľovi v súvislosti s uplatnením vyššie uvedeného nároku tretej osoby; a
13. nahradiť objednávateľovi akúkoľvek a všetku škodu, ktorá vznikne objednávateľovi v dôsledku uplatnenia vyššie uvedeného nároku tretej osoby, a to v plnej výške a bez akéhokoľvek obmedzenia.
14. Objednávateľ sa však zaväzuje, že o každom nároku vznesenom takou treťou osobou v zmysle predchádzajúcich ustanovení bude bez zbytočného odkladu informovať poskytovateľa, bude v súvislosti s takým nárokom postupovať podľa primeraných pokynov poskytovateľa a tak, aby sa predišlo vzniku a prípadne zvýšeniu škôd, nevykoná smerom k takej tretej osobe žiaden úkon, v dôsledku ktorého by sa jej postavenie v súvislosti s takým uplatnením nároku zlepšilo, a poskytovateľovi vystaví a bude po potrebnú dobu udržiavať v platnosti prevoditeľnú plnú moc potrebnú na to, aby sa poskytovateľ mohol za objednávateľa účinne takému nároku brániť a s takou treťou osobou o urovnaní sporu rokovať, a aj inak postupovať tak, ako je potrebné v záujme ochrany práv zmluvných strán.
15. Poskytovateľ je oprávnený dôverné informácie poskytnúť subdodávateľom poskytovateľa, len ak je to nevyhnutné pre účely plnenia povinností poskytovateľa podľa tejto dohody, pričom subdodávateľ musí byť viazaný minimálne rovnakým rozsahom povinností vo vzťahu k ochrane dôverných informácií, licenčným ustanoveniam, ako je viazaný poskytovateľ podľa tejto dohody. Poskytovateľ je povinný o takomto konaní písomne informovať objednávateľa.
16. Objednávateľ si vyhradzuje právo na otestovanie navrhovaných postupov poskytnutých poskytovateľom v rámci služieb vo vlastnom prostredí. V prípade, že navrhnuté postupy nie sú kompletné, alebo nevyriešili daný problém v prostredí objednávateľa, poskytovateľ navrhnuté postupy opraví prípadne doplní bez navýšenia hodín.
17. Poskytovateľ podpisom tejto dohody potvrdzuje a zaväzuje sa, že na plnení dohody sa budú podieľať iba osoby legálne zamestnané poskytovateľom v súlade s právnym poriadkom Slovenskej republiky.
18. Poskytovateľ je povinný na požiadanie objednávateľa bezodkladne poskytnúť v nevyhnutnom rozsahu doklady (pracovné zmluvy, dohody o prácach vykonávaných mimo pracovného pomeru v zmysle Zákonníka práce) a osobné údaje fyzických osôb, prostredníctvom ktorých plní dohodu, a ktoré sú potrebné na to, aby objednávateľ, mohol skontrolovať, či poskytovateľ neporušuje zákaz nelegálneho zamestnávania.
19. V prípade, ak poskytovateľ poruší zákaz nelegálnej práce alebo nelegálneho zamestnávania v zmysle právneho poriadku Slovenskej republiky a kontrolný orgán uloží objednávateľovi pokutu za porušenie zákazu prijať prácu alebo službu podľa § 7b ods. 5 zákona č. 82/2005 Z.z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, tak sa poskytovateľ zaväzuje uhradiť objednávateľovi zmluvnú pokutu v sume rovnajúcej sa pokute uplatnenej kontrolným orgánom u objednávateľa, a to do siedmich dní odo dňa jej uplatnenia u poskytovateľa objednávateľom.
20. Poskytovateľ potvrdzuje, že uviedol v prílohe č. 3 tejto dohody údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia. Poskytovateľ je povinný bezodkladne oznámiť objednávateľovi akúkoľvek zmenu údajov o subdodávateľovi uvedených v predchádzajúcej vete. Poskytnutie predmetu dohody prostredníctvom subdodávateľa nezbavuje poskytovateľa povinnosti a zodpovednosti za riadne poskytnutie predmetu tejto dohody.
21. V prípade zmeny subdodávateľa je poskytovateľ povinný písomne oznámiť objednávateľovi údaje o navrhovanom subdodávateľovi a o osobe oprávnenej konať za subdodávateľa v rozsahu meno a priezvisko, adresa pobytu a dátum narodenia najmenej 4 (štyri) pracovné dni pred jeho plánovaným využitím. Počas trvania tejto dohody je poskytovateľ oprávnený zmeniť subdodávateľa uvedeného v prílohe č. 3 tejto dohody výlučne na základe písomného oznámenia a písomného odsúhlasenia objednávateľom. Objednávateľ si vyhradzuje právo odmietnuť subdodávateľa, a to najmä v prípade, ak existuje dôvodná obava, že plnenie záväzkov subdodávateľa podľa tejto dohody je vážne ohrozené a v prípade, ak subdodávateľ nespĺňa požiadavky na odborno-technickú spôsobilosť vo vzťahu k tej časti, ktorá má byť subdodávateľom plnená. Objednávateľ v prípade odmietnutia subdodávateľa požiada poskytovateľa o určenie iného subdodávateľa. Poskytovateľ je povinný žiadosti objednávateľa podľa predchádzajúcej vety bezodkladne vyhovieť a navrhnúť iného subdodávateľa.

Doba POskytovania predmetu zmluvy

1. Poskytovateľ bude poskytovať objednávateľovi služby počas 4 rokov odo dňa nadobudnutia účinnosti tejto dohody alebo do vyčerpania maximálnej ceny za poskytované služby uvedenú v článku VII. ods. 2 tejto dohody, podľa toho, ktorá z týchto skutočností nastane skôr.
2. Poskytovateľ sa zaväzuje začať plniť jednotlivé služby predmetu dohody podľa článku II. ods. 1 tejto zmluvy najneskôr do 3 pracovných dní od doručenia záväznej objednávky, ak sa zmluvné strany nedohodnú inak.

Odovzdanie predmetu DoHODY

1. Poskytovateľ sa zaväzuje protokolárne odovzdať poskytnuté služby podľa článku II. ods. 1 formou Akceptačného protokolu o realizácii objednaných služieb, pričom formu tohto dokumentu navrhne poskytovateľ a odsúhlasí objednávateľ. Poskytnuté služby sú prebraté a akceptované objednávateľom formou podpísania Akceptačného protokolu o realizácii objednaných služieb oprávnenými osobami oboch zmluvných strán.
2. Objednávateľ je oprávnený pri nesplnení požiadaviek na poskytnutú službu odmietnuť jej prevzatie až do úplnej nápravy poskytovateľom, o čom musí byť vyhotovený písomný záznam.
3. Poskytovateľ bude poskytovať služby v priestoroch objednávateľa: Národná banka Slovenska, ústredie, I. Karvaša č. 1, 813 25 Bratislava, pokiaľ sa zmluvné strany nedohodnú inak.
4. Poskytovateľ sa zaväzuje, že na služby podľa tejto dohody poskytne objednávateľovi záruku s tým, že záručná doba trvá po dobu 24 (slovom dvadsaťštyri) mesiacov odo dňa prijatia poskytnutých služieb objednávateľom, t. j. po podpise Akceptačného protokolu o realizácii objednaných služieb podľa tohto článku dohody obidvoma zmluvnými stranami.
5. Ak v priebehu záručnej doby objednávateľ oznámi poskytovateľovi akýkoľvek incident týkajúci sa dodávaného systému, poskytovateľ sa zaväzuje na toto reagovať do 3 dní odo dňa doručenia oznámenia o incidente poskytovateľovi a incident vyriešiť v objednávateľom stanovenej dobe, pokiaľ sa zmluvné strany nedohodnú inak. V prípade, ak sa riešením incidentu potvrdí, že incident je spôsobený chybou a nedostatkom poskytnutej služby, poskytovateľ sa zaväzuje chybu alebo nedostatok bezplatne odstrániť.
6. V prípade, ak sa riešením incidentu potvrdí, že incident je spôsobený vážnou chybou alebo nedostatkom poskytnutých služieb, záručná doba na poskytnuté služby sa predĺži o dobu začínajúcu dňom oznámenia incidentu poskytovateľovi, počas ktorej objednávateľ nemohol poskytnuté plnenie v dôsledku zistenej chyby a nedostatku poskytnutej služby používať.

Cena a platobné podmienky

1. Jednotková cena za služby podľa čl. II ods. 1 tejto dohody je pevná a nemenná, a je stanovená na základe dohody zmluvných strán v zmysle zákona č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov, a to vo výške:

**<vyplní uchádzač> eur bez DPH za 1 osobohodinu**

**(slovom: <vyplní VO> eur bez DPH) za 1 osobohodinu.**

1. Celková cena spolu za poskytované služby, ktoré si objednávateľ môže od poskytovateľa objednať po dobu trvania tejto dohody je maximálnou cenou za poskytnuté služby a je stanovená vo výške: 200 000,00 eur bez DPH (slovom: dvestotisíc eur bez DPH).
2. Cena za poskytnutie služieb bude stanovená ako násobok jednotkovej ceny podľa bodu 1. tohto článku dohody a počtu objednaných osobohodín uvedeného v objednávateľom potvrdenom Akceptačnom protokole o realizácii objednaných služieb, na základe poskytovateľom vystavenej faktúry. Akceptačný protokol o realizácii objednaných služieb je podkladom pre vystavenie faktúry.
3. Cenu za poskytovanie služieb bude poskytovateľ fakturovať najneskôr do 15-tich kalendárnych dní po ich poskytnutí, na základe priloženého Akceptačného protokolu o realizácii objednaných služieb, potvrdeného podpisom oprávnených osôb oboch zmluvných strán.
4. Jednotková cena uvedená v bode 1. tohto článku dohody zahŕňa všetky náklady spojené s dopravou a ostatnými nákladmi uchádzača spojenými s poskytovaním služieb.
5. Preddavky/záloha na predmet tejto rámcovej dohody sa neposkytujú.
6. Faktúra je splatná do 30 dní odo dňa jej doručenia dňa ich doručenia objednávateľovi bezhotovostným prevodom na účet. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech poskytovateľa.
7. Poskytovateľ najneskôr do doby vyhotovenia prvej faktúry predloží objednávateľovi originál potvrdenia o mieste svojej daňovej rezidencie, alebo jeho úradne overenú fotokópiu. Počas trvania dohody poskytovateľ predmetné potvrdenie predloží objednávateľovi na začiatku každého nového zdaňovacieho obdobia. Poskytovateľ vyhlasuje a zaväzuje sa, že v prípade vzniku stálej prevádzkarne na území Slovenskej republiky počas trvania dohody bude o tejto skutočnosti objednávateľa bezodkladne písomne informovať. Poskytovateľ vyhlasuje, že je konečným príjemcom dohodnutej ceny predmetu dohody. (Text tohto bodu dohody platí pre zahraničného poskytovateľa, tuzemský poskytovateľ tento text odstráni).
8. K cene predmetu rámcovej dohody bude fakturovaná DPH podľa platného všeobecne záväzného právneho predpisu účinného v čase fakturácie. V prípade, že poskytovateľ nie je platiteľom DPH a počas trvania zmluvného vzťahu sa ním stane, táto skutočnosť nebude mať vplyv na zvýšenie zmluvne dohodnutej ceny. Za správne vyčíslenie výšky DPH zodpovedá v plnom rozsahu poskytovateľ. (Text tohto bodu dohody platí pre tuzemského poskytovateľa, zahraničný poskytovateľ text tohto bodu odstráni).
9. V prípade, že faktúra nebude po vecnej a formálnej stránke správne vyhotovená, nebude obsahovať všetky údaje podľa aktuálne platného zákona o dani z pridanej hodnoty alebo bude obsahovať nesprávne údaje, objednávateľ ju vráti na prepracovanie (doplnenie) s uvedením nedostatkov, ktoré sa majú odstrániť a pre ktoré bola vrátená. Nová lehota splatnosti začne plynúť dňom doručenia prepracovanej (doplnenej) faktúry objednávateľovi.
10. Poskytovateľ, ktorý uvedie na faktúre daň sa zaväzuje, že odvedie daň správcovi dane v lehote ustanovenej v § 78 ods.1 zákona o dani z pridanej hodnoty. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením tejto dohody a oprávňuje objednávateľa na okamžité odstúpenie od tejto zmluvy. (Text tohto bodu dohody platí pre tuzemského poskytovateľa, zahraničný poskytovateľ text tohto bodu odstráni).
11. Poskytovateľ nie je oprávnený previesť práva a povinnosti vyplývajúce pre neho z tejto zmluvy, ani ich časti, na inú osobu. Poskytovateľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto dohodou alebo s plnením záväzkov podľa tejto dohody. Poskytovateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči poskytovateľovi vzniknutej na základe alebo v súvislosti s touto dohodou.

Zmluvné pokuty

1. Pri nedodržaní termínu poskytnutia služieb poskytovateľom, dohodnutého v záväznej objednávke vystavenej objednávateľom, vzniká objednávateľovi nárok vyúčtovať poskytovateľovi zmluvnú pokutu vo výške 1 000,00 eur bez DPH.
2. V prípade omeškania objednávateľa s úhradou faktúry má poskytovateľ právo fakturovať objednávateľovi úrok z omeškania vo výške 0,02 % z dlžnej čiastky za každý deň omeškania.
3. Ustanoveniami o zmluvnej pokute nie je dotknutý prípadný nárok na náhradu škody v celom rozsahu, ktorá vznikne zmluvnej strane v dôsledku nesplnenia zmluvných povinností, ktoré sú zmluvnou pokutou zabezpečené.

Vyššia moc

1. Pre účely tejto zmluvy sa za vyššiu moc považujú prípady, ktoré nie sú závislé ani ich nemôžu nijak ovplyvniť zmluvné strany, a to. vojna, mobilizácia, povstanie, živelné pohromy (požiar, záplavy) a pod.
2. Ak sa z dôvodu vyššej moci stane plnenie tejto zmluvy nemožným do troch mesiacov od vyskytnutia sa prípadu, zmluvná strana, ktorá sa bude chcieť odvolať na predmetnú udalosť, požiada druhú zmluvnú stranu o úpravu zmluvy vo vzťahu k predmetu, k cene a času plnenia. Pokiaľ nepríde k dohode, majú obidve zmluvné strany, právo odstúpiť od zmluvy.

ukončenie DOHODY

* 1. Pred uplynutím dohodnutého času je možné túto dohodu ukončiť aj:

a) písomnou dohodou zmluvných strán,

b) písomným odstúpením od zmluvy, z dôvodu podstatného alebo nepodstatného porušenia zmluvných povinností vyplývajúcich z tejto dohody.

* 1. Za podstatné porušenie dohody sa považujú porušenia dohody stanovené Obchodným zákonníkom a/alebo porušenie tejto dohody stanovené touto dohodou ako podstatné porušenia tejto dohody.

* 1. Za podstatné porušenie tejto dohody sa považuje:
	2. nedodržanie termínov zo strany poskytovateľa podľa článku V. tejto dohody ,
	3. nesplnenie povinnosti poskytovateľa podľa článku IV. ods. 5. tejto dohody ,
	4. porušenie povinnosti mlčanlivosti zo strany poskytovateľa podľa článku XI. tejto dohody,
	5. ak poskytovateľ v priebehu jedného kalendárneho roka nedodrží požadovaný čas poskytovania služieb podľa príslušnej ojednávky viac ako 3x,
	6. ak poskytovateľ poruší zákaz nelegálnej práce a nelegálneho zamestnávania v zmysle právneho poriadku Slovenskej republiky,
	7. ak sa objednávateľ dostane do omeškania s úhradou faktúr vystavených v zmysle tejto zmluvy po dobu dlhšiu ako tri mesiace.
	8. ďalšie porušenia tejto dohody stanovené touto dohodou ako podstatné porušenia tejto dohody.
	9. Zmluvné strany sa dohodli, že v prípade podstatného porušenia zmluvných povinností jednou zmluvnou stranou, druhá zmluvná strana má právo okamžite odstúpiť od tejto dohody. Odstúpenie od dohody musí byť druhej zmluvnej strane oznámené písomne. Právne účinky odstúpenia od dohody nastávajú dňom doručenia písomného oznámenia o odstúpení druhej zmluvnej strane na adresu jej sídla.
	10. Za nepodstatné porušenie tejto dohody sa považuje každé porušenie dohody, okrem porušení dohody definovaných v tejto dohode ako podstatné porušenie tejto dohody. V prípade, ak ktorákoľvek zo zmluvných strán poruší nepodstatným spôsobom niektorú zo svojich povinností dohodnutých v tejto dohode a nesplní svoju povinnosť ani v dodatočne určenej primeranej lehote stanovenej dotknutou zmluvnou stranou, môže táto zmluvná strana od tejto dohody odstúpiť. Za dodatočne primeranú lehotu sa na účely tejto dohody rozumie lehota minimálne päť pracovných dní, s prihliadnutím na povahu predmetnej veci. Výzva na splnenie povinnosti s určením dodatočnej primeranej lehoty musí byť písomná a doručená druhej zmluvnej strane.
	11. Odstúpením od dohody podľa tohto článku nie je dotknutý:
	12. nárok na zaplatenie zmluvnej pokuty podľa tejto dohody,
	13. nárok na zaplatenie úroku z omeškania podľa tejto dohody,
	14. nárok na náhradu škody v zmysle tejto dohody.
	15. Zmluvné strany sa dohodli, že túto zmluvu nie je možné vypovedať.

PovINNOSŤ MLČanlivosti

Obe zmluvné strany berú na vedomie, že prídu do styku s dôvernými informáciami a údajmi druhej zmluvnej strany. Týmto sa zaväzujú dodržať utajenie informácií a zamedziť zneužitiu týchto informácií vo svoj prospech alebo prospech tretích osôb svojím zavinením. Poskytovateľ sa zaväzuje zabezpečiť, aby v súvislosti s realizáciou dodávky nedošlo k zneužitiu dát objednávateľa a rovnako sa zaväzuje k takému konaniu, ktoré bude minimalizovať kontakt s dátami na mieru čo najnižšiu, avšak postačujúcu k riadnemu plneniu tejto zmluvy. Povinnosť mlčanlivosti nezaniká ani po ukončení tejto zmluvy, nie je možné sa jej nijako zbaviť. V prípade porušenia tohto záväzku je poskytovateľ povinný uhradiť objednávateľovi ním zavinenú preukázateľnú škodu. V prípade, že škodu nie je možné finančne vyjadriť (napr. § 17, § 44 Obchodného zákonníka), je poskytovateľ povinný uhradiť objednávateľovi zmluvnú pokutu vo výške 16 600,00 eur za každý preukázaný prípad zneužitia interných informácií a údajov. Táto zmluvná pokuta je splatná do 14 dní od písomného oznámenia objednávateľa o zistení porušenia záväzku podľa tohto odseku. Týmto záväzkom mlčanlivosti nie je dotknuté zverejnenie tejto zmluvy ako povinne zverejňovanej zmluvy. Porušenie záväzku mlčanlivosti zo strany poskytovateľa sa považuje za podstatné porušenie dohody.

Záverečné ustanovenia

1. Zmluvné strany sa dohodli, že písomná korešpondencia bude posielaná na adresy uvedené v článku I. tejto dohody a v prípade ich zmeny je povinná tá zmluvná strana, u ktorej zmena nastala o tom písomne druhú zmluvnú stranu bez zbytočného odkladu informovať. V prípade akýchkoľvek nejasností, neprevzatia písomností či pochybností pri doručovaní písomností bude za deň doručenia považovaný tretí pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú článku I. tejto rámcovej dohody, resp. na inú adresu písomne oznámenú druhej zmluvnej strane.
2. Táto zmluva je vyhotovená v šiestich rovnopisoch, dva rovnopisy sú určené pre dodávateľa a štyri rovnopisy sú určené pre objednávateľa. Všetky rovnopisy sú považované za rovnocenné.
3. Akékoľvek zmeny tejto dohody vyžadujú písomnú formu a súhlas zmluvných strán. Táto rámcová dohoda môže byť menená alebo doplnená len formou písomných a očíslovaných dodatkov, ktoré budú schválené a podpísané oprávnenými zástupcami oboch zmluvných strán.
4. Rámcová dohoda je uzavretá podľa právneho poriadku Slovenskej republiky, pričom práva, povinnosti a vzťahy zmluvných strán v tejto zmluve neupravené sa budú spravovať príslušnými ustanoveniami zákona č. 513/1991 Zb. Obchodného zákonníka v znení neskorších predpisov a ďalšími všeobecne záväznými právnymi predpismi právneho poriadku platného na území Slovenskej republiky.
5. Zmluvné strany sa zaväzujú, že budú postupovať v súlade s oprávnenými záujmami druhej strany a že vykonajú všetky právne úkony, ktoré sa ukážu byť nevyhnutné pre realizáciu činností upravených touto dohodou. Záväzok súčinnosti sa vzťahuje len na také úkony, ktoré prispejú alebo majú prispieť k dosiahnutiu účelu tejto dohody.
6. Zmluvné strany sa zaväzujú prípadné zmeny právneho stavu, ktoré by mohli mať vplyv na plnenie podmienok tejto dohody, oznámiť písomne druhej zmluvnej strane najneskôr 30 dní pred predpokladanou zmenou.
7. V prípade sporného výkladu ustanovení tejto rámcovej dohody alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto rámcovej dohody budú riešené vecne a miestne príslušnými súdmi Slovenskej republiky.
8. V prípade, ak sa niektoré ustanovenie tejto rámcovej dohody stane neplatným, neúčinným alebo nevykonateľným, nie sú tým dotknuté ostatné ustanovenia tejto rámcovej dohody. Príslušné ustanovenie rámcovej dohody sa nahradí takým platným a účinným zákonným ustanovením, ktoré je mu svojím významom a účelom najbližšie.
9. Táto rámcová dohoda (vrátane jej prípadných dodatkov) patrí medzi povinne zverejňované zmluvy podľa ustanovení § 5a zákona o slobodnom prístupe k informáciám (zákona č. 211/2000 Z. z. v znení neskorších predpisov) v spojení s ustanoveniami § 1 ods. 2 Obchodného zákonníka (zákona č. 513/1991 Zb. v znení neskorších predpisov) a ustanoveniami § 47a Občianskeho zákonníka (zákona č. 40/1964 Zb. v znení neskorších predpisov). Poskytovateľ súhlasí so zverejnením tejto rámcovej dohody (vrátane jej prípadných dodatkov) a faktúr poskytovateľa doručených objednávateľovi, pričom poskytovateľ tiež disponuje písomným súhlasom inej dotknutej osoby (osoby konajúcej za poskytovateľa) na zverejnenie jej údajov v tejto rámcovej dohode a vo faktúrach poskytovateľa, a to zverejnenie objednávateľom počas trvania jeho povinnosti podľa § 5a ods. 1, 6 a 9 a § 5b zákona o slobodnom prístupe k informáciám; tento súhlas možno odvolať len po predchádzajúcom písomnom súhlase objednávateľa.
10. Táto rámcová dohoda nadobúda platnosť a je pre zmluvné strany záväzná odo dňa jej podpísania oprávnenými zástupcami oboch zmluvných strán; ak oprávnení zástupcovia oboch zmluvných strán nepodpíšu túto rámcovú dohodu v ten istý deň, tak rozhodujúci je deň neskoršieho podpisu. Táto rámcová dohoda nadobúda účinnosť dňom nasledujúcim po dni jej zverejnenia na webovom sídle (internetovej stránke) objednávateľa [§ 47a ods. 1 Občianskeho zákonníka v spojení s § 1 ods. 2 Obchodného zákonníka a s § 5a ods. 1, 6 a 9 zákona o slobodnom prístupe k informáciám].
11. Objednávateľ pri spracúvaní osobných údajov dotknutých osôb dodávateľa pre účely plnenia tejto rámcovej dohody postupuje v súlade so zákonom č. 18/2018 Z. z. o ochrane osobných údajov a o zmene a doplnení niektorých zákonov a nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES. Informácia o podmienkach spracúvania osobných údajov dotknutých osôb je zverejnená na webovom sídle objednávateľa: https://www.nbs.sk/sk/ochrana-osobnych-udajov.
12. Zmluvné strany (každá za seba) zhodne vyhlasujú, že sú plne spôsobilé na právne úkony, že ich zmluvná voľnosť nie je žiadnym spôsobom obmedzená, že sú oprávnené plniť si v celom rozsahu záväzky dohodnuté touto dohodou a že táto dohoda nevznikla v tiesni, ani za nápadne nevýhodných alebo nevyhovujúcich podmienok pre žiadnu zo zmluvných strán. Súčasne zmluvné strany (každá za seba) zhodne vyhlasujú, že sa s touto dohodou dôkladne oboznámili a jej obsahu porozumeli, pričom táto dohoda je určitá a zrozumiteľná a plne zodpovedá slobodnej, vážnej a určitej vôli zmluvných strán. Na dôkaz týchto skutočností zmluvné strany prostredníctvom svojich oprávnených zástupcov podpísali túto dohodu.

|  |  |  |
| --- | --- | --- |
| Za objednávateľa: |  | Za poskytovateľa: |
| **Národná banka Slovenska** |  | **<**vyplní uchádzač**>** |
| V Bratislave dňa <vyplní VO> |  | V Bratislave dňa **<**vyplní uchádzač**>**  |
|  |  |  |
|  |  |  |
| Meno: | <vyplní VO> |  | Meno: | **<**vyplní uchádzač**>** |
| Funkcia: | <vyplní VO> |  | Funkcia: | **<**vyplní uchádzač**>** |

Neoddeliteľnou súčasťou tejto dohody sú jej prílohy:

Príloha č. 1: Špecifikácia požiadaviek na konzultačné služby a služby podpory

Príloha č. 2: Zoznam osôb určených na plnenie rámcovej dohody

Príloha č. 3: Zoznam subdodávateľov

Príloha č. 1 k  dohode na poskytovanie služieb č.*<*vyplní VO*>*

**Špecifikácia požiadaviek na konzultačné služby a služby podpory**

Objednávateľ požaduje konzultačné služby a služby podpory v nasledujúcich oblastiach:

1. **Microsoft Windows Server, Active Directory a GPO** a ADFS (Active Directory Federation Services)

Tvorba a úprava GPO politík

Tvorba a úprava skriptov VBS, PowerShell, .bat, .cmd

Návrh a realizácia nastavení AD a GPO

Návrh a konfigurácia nastavení Windows Serverov a prechod na vyššie verzie

1. **Microsoft Windows 10**

Proces, spôsob a podpora nasadzovania OS Windows

Kompatibilita aplikácií pri prechode na vyššie verzie Windows

Bezpečnosť a optimalizácia nastavení klientskych OS Windows

Microsoft Application Compatibility Toolkit

Microsoft Assessment and Planning Toolkit

Microsoft Security Compliance Manager

Microsoft Deployment Toolkit

Microsoft User State Migration Tool

Návrh automatizovaného prechodu na vyššie verzie OS Windows

1. **Office 365 (Word, Excel, PowerPoint, Project, Visio, Access, Outlook, Skype for business)**

Podpora pri nasadzovaní nových verzií Office 365

Kompatibilita dokumentov pri prechode na nové verzie Office 365

Úprava makier a nastavení produktov Office 365

Microsoft Support and Recovery Assistant

1. **Microsoft SCCM a WSUS**

Návrh a konfigurácia nastavení SCCM

Návrh a konfigurácia nastavení WSUS

Tvorba inventarizačných „custom“ scanov z registrov, CIM a pod.

Tvorba „custom“ reportov, exportov a pod.

Tvorba balíkov pre SCCM

Návrh a realizácia distribúcie OS prostredníctvom SCCM

Podpora pri nasadzovaní nových verzií MS SCCM

1. **Microsoft Intune**

Návrh a konfigurácia nastavení mobilných zariadení a aplikácií

Tvorba a úprava bezpečnostných politík

1. **Microsoft SharePoint a IIS**

Návrh a konfigurácia nastavení Microsoft SharePoint

Návrh a konfigurácia nastavení IIS

1. **Microsoft SQL Server**

Návrh a konfigurácia nastavení SQL Servera

1. **Microsoft Project Server**

Návrh a konfigurácia nástroja

1. **Business Intelligence**

Konzultačná podpora pre Power BI Desktop

Návrh a konfigurácia Power BI Report Servera

Návrh a konfigurácia MS SQL Server Reporting Services

1. **Iné Microsoft produkty a virtualizácia**

Podpora pri migrácii z fyzických PC na virtuálne PC

Virtualizácia aplikácií prostriedkami Microsoft

Návrh a konfigurácia nastavení Microsoft Desktop Optimization Pack

Konzultácie pre možnosť budúceho využitia služieb Microsoft Azure

Ďalšie služby podľa dohody objednávateľa a poskytovateľa.

Príloha č. 2 k dohode na poskytovanie služieb č.*<*vyplní VO*>*

**Zoznam osôb určených na plnenie rámcovej dohody**

<vyplní úspešný uchádzač najneskôr pri podpise dohody>

|  |  |  |
| --- | --- | --- |
| **Por. č.** | **Meno a priezvisko** | **Oblasť/oblasti predmetu zákazky** |
| 1. | *<*vyplní úspešný uchádzač *>* | *<*vyplní úspešný uchádzač*>* |
| 2. | *<*vyplní úspešný uchádzač*>* | *<*vyplní úspešný uchádzač*>* |
| 3. | *<*vyplní úspešný uchádzač*>* | *<*vyplní úspešný uchádzač*>* |

Príloha č. 3 k dohode na poskytovanie služieb č.*<*vyplní VO*>*

**Zoznam subdodávateľov**

V súlade s ustanovením § 41 ods. 3 zákona o verejnom obstarávaní verejný obstarávateľ požaduje od úspešného uchádzača, aby najneskôr v čase uzavretia rámcovej dohody uviedol:

1. údaje všetkých známych subdodávateľoch v rozsahu obchodné meno, sídlo, IČO,

zápis do príslušného obchodného registra

2. údaje o osobe oprávnenej konať za subdodávateľa v rozsahu meno a priezvisko, adresa

pobytu, dátum narodenia.

V prípade, ak úspešný uchádzač nebude mať subdodávateľov, tak túto skutočnosť uvedie do tabuľky.

|  |  |  |
| --- | --- | --- |
| P.č. | Obchodné meno, sídlo subdodávateľa a IČO | Údaje o osobe oprávnenej konať za subdodávateľa |
| 1. | <vyplní uchádzač> | <vyplní uchádzač> |
| 2. | <vyplní uchádzač> | <vyplní uchádzač> |

*\*Počet riadkov doplní uchádzač podľa potreby.*